**Mikael Kosola** eli **niilo22** ("niilokakskaks"; s. 17. heinäkuuta 1982 Lempäälä) on suomalainen tubettaja. Kosola aloitti videoiden julkaisemisen vuonna 2008. Kesäkuuhun 2023 mennessä hän oli julkaissut pääkanavallaan YouTubessa yli 15 000 videota. Kanavalla on yli 100 000 tilaajaa ja yli 77 miljoonaa katselukertaa. Hänet on palkittu Pohjoismaiden suurimmassa YouTube-tapahtumassa TubeConissa *Yleisön suosikki* -vloggaajaksi. Kosola on ollut myös muuten julkisuudessa, ja hän on esiintynyt muun muassa joillakin musiikkivideoilla. Kosola tekee omien sanojensa mukaan "videoita omasta elämästä", ja häntä on kutsuttu *outsider*-tubettajaksi.

Elämä
-----

Kosola on asunut koko elämänsä Lempäälässä, josta ei omien sanojensa mukaan aio muuttaa pois. Kosola oli 10-vuotias, kun hänen vanhempansa erosivat.

Koulu ei Kosolan omien sanojen mukaan juuri häntä kiinnostanut. Kiinnostunut hän oli lähinnä puutöistä ja liikunnasta, ja hän joutui käymään ensimmäisen luokan toiseen kertaan. Kosolalla on diagnosoitu monimuotoinen oppimiskyvyn häiriö sekä dysleksia, ja hän puhuukin sen puolesta, ettei lukihäiriötä tarvitse hävetä. Pölyallergian takia Kosola ei voinut hakea opiskelemaan ammattikouluun puutyöalalle, joten päätyi metallialaan, jota myös hänen tuttavansa suositteli. Ammattikoulusta Kosola valmistui levyseppähitsaajaksi.

Kosola suoritti asepalveluksen, missä hän palveli kranaatinheitinmiehenä. Varusmiespalveluksen jälkeen hän oli töissä vuoden metallialan yrityksessä Tampereella. Sen jälkeen hän on ollut työttömänä, ja hän on pitkäaikaistyötön. Hän on käynyt muun muassa kuntouttavassa työtoiminnassa kierrätyskeskuksessa. Tubettamisen Kosola aloitti vuonna 2008. Hänellä on ollut käytössä fanipuhelin, johon videoita seuraavat ihmiset voivat soittaa. Lempäälässä Kosola on hyvin tunnettu.

Kosola kuvailee itseään hiljaiseksi. Kosola lopetti alkoholin käytön vuonna 2016.

Tubettajana
-----------

### Tunnustukset ja seuraajat

Lokakuuhun 2023 mennessä Kosola on julkaissut pääkanavallaan YouTubessa yli 16 000 videota, ja hänellä on yli 100 000 tuhatta tilaajaa sekä yli 80 miljoonaa katselukertaa. Vuonna 2015 Kosola palkittiin tunnustuksella *Yleisön suosikki* silloin Pohjoismaiden suurimmassa YouTube-tapahtumassa TubeConissa. Kosola jäi kuitenkin tuolloin ilman rahallista palkintoa, jolloin Ylilauta-verkkosivuston käyttäjät keräsivät hänelle lähes 1 900 euroa, joilla ostettiin muun muassa televisio, polkupyörä ja PlayStation 4.

### Nimimerkki

Kosola kertoo, että *niilo22*-nimimerkin keksi hänen kaverinsa. Vuoden 2019 väitöskirjassaan *Nimet verkossa* Lasse Hämäläinen arvelee, että Mikael Kosolan kaltainen tubettaja tunnetaan paremmin käyttäjänimellään, jolloin käyttäjänimi on merkittävä osa henkilöbrändiä ja imagoa. Hämäläinen toteaa käyttäjänimellä olevan myös huomattava taloudellinen merkitys.

### Videoiden tunnuspiirteitä

Omien sanojensa mukaan Kosola tekee "videoita omasta elämästä". Videoissa käsitellään normaalia arkea usein koruttomalla ja kaunistelemattomalla tavalla. Yhdessä tunnetuimmista videoistaan Kosola kiroaa kahvinkeittimen pannun haljennutta pohjaa. Hän päättää tyypillisesti videonsa sanoihin "näihin kuviin ja tunnelmiin täältä tähän".

Kulttuuritoimitus luonnehtii Kosolaa *outsider*-tubettajaksi ja tuotantoa saippuasarjaksi, johon voi hypätä mukaan milloin vain. *Kansan Uutiset* kirjoittaa Kosolan saavan "kymmeniä tuhansia katsojia arjen merkityksettömyyttä kuvaavilla videoillaan".

Seuraajat lähettävät Kosolalle jatkuvasti *Natural Killers – Pedot lähikuvassa: Bengalintiikeri* -elokuvaa DVD-muodossa, mistä on muodostunut videoiden toistuva teema. Siksi Kosolan käteen on tatuoitu suurikokoinen teksti "Bengalintiikeri" sekä teksti "Näihin kuviin & tunnelmiin", jossa &-merkki on korvattu Kosolan lapsuudessa piirtämällä linnulla. Kosolalla on myös muita tubettamisuraan liittyviä tatuointeja, muun muassa YouTubesta tuttu play-nappi.

Julkisuudessa
-------------

Kosola on ollut runsaasti esillä julkisuudessa. *Helsingin Sanomat* kirjoitti keväällä 2017 Kosolan lukihäiriöstä, YouTube-urasta ja hänen kohtaamastaan kiusaamisesta. Hänen kohtaamasta kiusaamisesta on kirjoittanut myös *Lempäälän-Vesilahden Sanomat*, *Tamperelainen* ja *Iltalehti*. Kosolaan on viitattu myös *Kauppalehti Option* pääkirjoituksessa.

Mikael Kosola oli yksi päähenkilöistä Sanna-Sisko Tohkan vuonna 2013 ohjaamassa *Tubettajat*-dokumenttielokuvassa. Dokumentissa seurattiin ihmisiä, jotka julkaisevat verkossa videoita ja pitävät sen välityksellä yhteyttä muihin ihmisiin. Dokumentti herättää kysymyksen "putoaako yhä useampi yhteiskunnan kyydistä ja jää yksin tietokoneensa kanssa". Alkuperäisen idean dokumentista sai Oulun seudun ammattikorkeakoulussa opiskellut Jens Hattuniemi. Opinnäytetyössään Hattuniemi kertoo, että dokumenttiin osallistuneet "eivät häpeile itseään, eivät vaivautuneet siistimään itseään tai kotiaan ennen haastattelua, vaan näyttäytyivät kameralle juuri sellaisena kuin ovat. Ulkopuolinen maailma suhtautuu heihin oudoksuvasti tai jopa vihamielisesti--".

Kosola esiintyi myös Ylen *Perjantai*-ohjelmassa vuonna 2018. MoonTV julkaisi vuonna 2014 *Ruoka & Juoma* -ohjelmaa, jossa testattiin Kosolan videoillaan esittelemiä ruokareseptejä.

Kosolan lausahduksia on hyödynnetty musiikkikappaleissa, joita on julkaistu muun muassa YouTubessa. Heinäkuussa 2020 niilo22:n ja Luikauksen kappale "Hei Hei Kesä" nousi Spotifyn Suomen top 50 -listalle. Kappaleen musiikkivideo on kooste Kosolan julkaisemista videoista. Kosola esiintyy aiemmin julkaisemallaan videomateriaalilla myös Turmion Kätilöiden vuonna 2020 julkaistulla musiikkivideolla "Naitu", sekä Hintit-yhtyeen "Mennään sukeltamaan" -musiikkivideossa. Moni suomalainen artisti seuraa Kosolaa, mikä näkyy siinä, että häntä on lähestytty yhteistyöpyynnöin ja lahjoituksin.

Oman videotuotantonsa lisäksi Kosola on esiintynyt muiden tunnettujen suomalaisten tubettajien videoilla, muun muassa Eeddspeaksin, Velogin ja Paulin Pelivideot -kanavan vieraina. Hänen videoidensa pohjalta muut henkilöt ovat tehneet useita koostevideoita, muun muassa *Niilo22 viisauksia* ja *Niilo22 lukemisia.* Satu Vasantola *Helsingin Sanomissa* kirjoittaa, että "osasta on vaikea tietää, onko ne tehty hyvän- vai pahantahtoisesti".

Lähteet
-------

1. 1 2 3 4 5 6 7 8 9 10 11 12 13 14 15 16  Lukihäiriöinen nuori jäi ilman apua ja sitten ilman töitä – nyt Niilo22 on aikamies ja Youtube-tähti, joka lukee ylpeänä videoillaan, vaikka väärin menisi *Hs.fi*.  15.4.2017. Viitattu 20.12.2020.
2. 1 2 3  niilo22: YouTube: Kysymys & vastaus video osa2 *YouTube*.  27.9.2015. Viitattu 26.7.2020.
3. 1 2 3 4 5 6  Perjantai - Tubettajat spesiaali: Niilo22 *Yle Areena*.  16.8.2018. Yle. Viitattu 25.7.2020.
4. ↑  Iltaa nyt sitä ollaan kotona - YouTube *www.youtube.com*. Viitattu 20.12.2020.
5. ↑  niilo22 vastaa kysymyksiin: YouTube: vastataan kysymyksiin + kiitos (niilo22 vastaa kysymyksiin) *YouTube*.  24.4.2020. Viitattu 26.7.2020.
6. 1 2  niilo22 kanavakuvaus *YouTube*. Viitattu 13.12.2023.
7. ↑  Harala, Samuli: Suomen kirkkaimmat YouTube-tähdet palkittiin – gaalaan osallistui 10 000 fania *Yle.fi*.  15.8.2015. YLE. Viitattu 25.7.2020.
8. ↑  Kaleva: TubeCon tuplasi kä­vi­jä­mää­rän­sä, ta­pah­tu­ma viedään myös Ruot­siin *Kaleva.fi*.  15.08.2015. Viitattu 26.7.2020.
9. ↑  Nieminen, Emmi: Ylilauta: Törkytehdas kohtelee kaikkia yhtä huonosti *Aviisi.fi*.  3.3.2016. Tampereen yliopiston ylioppilaskunta Tamy. Viitattu 25.7.2020.
10. ↑  Vaahensalo Elina: Keskustelufoorumit mediainhokkeina – Suositut suomenkieliset keskustelufoorumit mediassa *WiderScreen 3/2018: Inhokki – The Dislikey*.  11.10.2018. Filmiverkko ry. Viitattu 25.7.2020.
11. ↑  Eiskonen, Hans: Peppukipua luvassa *Mikrobitti.fi*.  19.4.2018. Alma Talent Oy. Viitattu 25.7.2020.
12. 1 2  Hämäläinen, Lasse: Nimet verkossa – Tutkimus verkkoyhteisöjen käyttäjänimistä ja virtuaalisen minigolfpelin radannimistä (väitöskirja)  1.6.2019. Helsingin yliopisto. Viitattu 25.7.2020.
13. ↑  Mattila, Mikael: Parasta juuri nyt (2.6.) *Kulttuuritoimitus.fi*.  2.6.2019. Kulttuuritoimitus Suomi Oy. Viitattu 25.7.2020.
14. ↑  Purokuru, Pontus: Tekijät kertovat miten syntyy somehitti *Kansanuutiset.fi*.  23.7.2017. Kansan Uutiset Oy. Viitattu 26.7.2020.
15. ↑  MrTopaz: Niilo22 esittelee uuden hienon tatuointinsa *YouTube*.  11.8.2017. Viitattu 25.7.2020.
16. 1 2  Ida Nieminen: Oman tiensä kulkija Niilo22 tekee mitä tykkää vihaajista välittämättä *lvs.fi/*.  24.8.2017. Lempäälän-Vesilahden Sanomat. Viitattu 25.7.2020.
17. ↑  Kristiina Tiippana: Lempääläinen Mikael joutui rajun kiusaamisen kohteeksi: videobloggaajan nimissä tehty tilauksia tuhansien eurojen edestä *Iltalehti.fi*.  9.10.2017. Alma Media Suomi Oy. Viitattu 25.7.2020.
18. ↑  Pekka Ruissalo: Lempääläinen videobloggaaja joutui tympeiden pilojen kohteeksi - IL: Kotiin tilattu takseja, elektroniikkaa, pitsaa... *Tamperelainen.fi*.  26.10.2017. Mediatalo Keskisuomalainen. Viitattu 25.7.2020.
19. ↑  Jenny Jännäri: Onko sivistys kuollut? *Kauppalehti.fi*.  10.6.2016. Alma Media Oyj. Viitattu 25.7.2020.
20. ↑  Tubettajat *Internet Movie Database*. imdb.com. Viitattu 25.7.2020.
21. 1 2  Heidi Sommar: Tubettajat luovat elämästään ohjelman *Yle.fi*.  28.5.2014. YLE. Viitattu 25.7.2020.
22. ↑  Hattuniemi, Jens: Osta dokkari! Kuinka aloitteleva AV-alan freelancer-journalisti menestyy dokumenttielokuvan
pitchauksessa tuotantoyhtiölle? (PDF) *Theseus.fi, opinnäyte*.  Kevät 2012. Oulun seudun ammattikorkeakoulu. Viitattu 25.7.2020.
23. ↑  Puuro pitää miehen tiellä *Moontv.fi*.  18.9.2014. Viitattu 25.7.2020.
24. ↑  Niilo22 - Hei Hei Kesä - Spotify Chart History *kworb.net*. Viitattu 20.12.2020.
25. ↑  Niilo22, Luikaus: Spotify: Hei Hei Kesä *Spotify*.  2020. Viitattu 20.12.2020.
26. ↑  Niilo22 - Hei Hei Kesä (Virallinen musiikkivideo) - YouTube *www.youtube.com*. Viitattu 20.12.2020.
27. ↑  Turmion Kätilöt julkaisi uuden pitkäsoittonsa Global Warning - Naitu-videolla tissejä ja Niilo22 *Findance.com*. Viitattu 20.12.2020. Finnish
28. ↑  Hintit - Mennään sukeltamaan - YouTube *www.youtube.com*. Viitattu 20.12.2020.
29. ↑  Hätinen, Jukka: Vuoden sissimarkkinointitempaus? Tubettaja-jumala Niilo22 sai postia suomiräppäreiltä *Rumba.fi*.  3.3.2017. Pop media. Viitattu 25.7.2020.
30. ↑  eeddspeaks: Joulufiilistelyjä Niilo22 kanssa! *YouTube*.  24.12.2018. Viitattu 25.7.2020.
31. ↑  Velogi - Pyöräilevä videoblogi: Pyörälenkillä Niilo22:n kanssa *YouTube*.  6.9.2016. Viitattu 25.7.2020.
32. ↑  Paulin Pelivideot: Vein Niilo22:lle UUDEN edittikoneen! Uskomaton TEHOMYLLY! *YouTube*.  25.10.2019. Viitattu 25.7.2020.

Aiheesta muualla
----------------

* niilo22-kanava YouTubessa
* niilo22-kanava Vimeossa
* Mikael Kosola Internet Movie Databasessa. (englanniksi)
* Mikael Kosola Instagramissa
* Mikael Kosola Twitterissä

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |